ai4bharat/Pralekha huggingface dataset:
मंत्रिमंडळ
भारत आणि मोरक्को यांच्यातल्या युवकांसंदर्भातल्या बाबीविषयी सहयोग करणाऱ्या सामंजस्य कराराची मंत्रिमंडळाला माहिती
नवी दिल्ली, 27 मार्च 2019
भारत आणि मोरक्को यांच्यात फेब्रुवारी 2019 मधे युवकांविषयीच्या बाबीसंदर्भात झालेल्या सामंजस्य कराराची, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या आजच्या बैठकीत माहिती देण्यात आली.
माहिती आणि ज्ञानाची देवाणघेवाण, कार्यक्रमातला सहभाग युवकांचे आदान-प्रदान याद्वारे उभय देशातले सहकार्य दृढ करणे आणि त्याला प्रोत्साहन देणे हा या सामंजस्य कराराचा उद्देश आहे.
युवा कार्यक्रमांचे आयोजन, आंतरराष्ट्रीय परिषद आणि चर्चासत्रांच्या निमंत्रणाची देवाणघेवाण, चित्रपट, संशोधन आणि इतर माहितीची देवाणघेवाण, युवा शिबिरे, युवा महोत्सव यामधे सहभाग या क्षेत्रात उभय देशात सहयोग करण्यात येणार आहे.
M.Chopade/N.Chitale/D. Rane
(Visitor Counter : 44
इलेक्ट्रॉनिक्स आणि माहिती तंत्रज्ञान मंत्रालय
केंद्रीय मंत्रिमंडळाने 14,903 कोटी रुपये खर्चासह डिजिटल इंडिया कार्यक्रमाच्या विस्ताराला दिली मंजुरी
नवी दिल्ली, 16 ऑगस्ट 2023
नागरिकांना डिजीटल सेवा प्रदान करण्यासाठी 1 जुलै 2015 रोजी सुरू करण्यात आलेला डिजिटल इंडिया कार्यक्रम अतिशय यशस्वी ठरला आहे.
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज डिजिटल इंडिया कार्यक्रमाच्या विस्ताराला मंजुरी दिली. यासाठी एकूण 14,903 कोटी रुपये खर्च येणार आहे.
यामुळे पुढील गोष्टी साध्य होतील:
- फ्यूचरस्किल्स प्राइम कार्यक्रमांतर्गत 6.25 लाख आयटी व्यावसायिकांना पुन्हा कुशल बनवले जाईल. तसेच त्यांचे कौशल्य वृद्धिंगत केले जाईल;
- माहिती सुरक्षा आणि शिक्षण जागरूकता टप्पा  कार्यक्रमांतर्गत 2.65 लाख लोकांना माहिती सुरक्षेचे प्रशिक्षण दिले जाईल;
- युनिफाइड मोबाईल अॅप्लिकेशन फॉर न्यू-एज गव्हर्नन्स  ऍप /प्लॅटफॉर्म अंतर्गत 540 अतिरिक्त सेवा उपलब्ध असतील. सध्या उमंगवर 1,700 हून अधिक सेवा उपलब्ध आहेत;
- राष्ट्रीय सुपर कॉम्प्युटर मिशन अंतर्गत आणखी 9 सुपर कॉम्प्युटर समाविष्ट केले जातील. यापूर्वी तैनात 18 सुपर कॉम्प्युटर व्यतिरिक्त हे कॉम्प्युटर आहेत;
- भाषिनी हे कृत्रिम बुद्धिमत्ता आधारित बहु-भाषिक अनुवाद साधन  राज्यघटनेच्या परिशिष्ट 8 मधील सर्व 22 भाषांमध्ये उपलब्ध केले जाईल;
- 1,787 शैक्षणिक संस्थांना जोडणाऱ्या नॅशनल नॉलेज नेटवर्क  चे आधुनिकीकरण;
- डिजीलॉकर अंतर्गत डिजिटल दस्तऐवज पडताळणी सुविधा आता एमएसएमई आणि इतर संस्थांसाठी उपलब्ध असेल;
- द्वितीय आणि तृतीय श्रेणीतील शहरांमध्ये 1,200 स्टार्टअपना सहाय्य पुरवले जाईल;
- आरोग्य, कृषी आणि शाश्वत शहरे यांबाबत कृत्रिम बुद्धिमत्तेतील 3 उत्कृष्टता केंद्रे स्थापन केली जातील;
- 12 कोटी महाविद्यालयीन विद्यार्थ्यांसाठी सायबर जागरूकता अभ्यासक्रम;
- राष्ट्रीय सायबर समन्वय केंद्रासह टूल्सचा विकास आणि 200 हून अधिक साइट्सच्या एकत्रीकरणासह सायबर सुरक्षा क्षेत्रात नवीन उपक्रम
- आजच्या या घोषणेमुळे भारताच्या डिजिटल अर्थव्यवस्थेला चालना मिळेल, सेवा डिजिटली उपलब्ध होतील आणि भारताच्या माहिती तंत्रज्ञान आणि इलेक्ट्रॉनिक्स परिसंस्थेला बळ मिळेल.S.Kakade/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 59
पंतप्रधान कार्यालय
बेलग्रेडमधील कुस्ती अजिंक्यपद स्पर्धेत पदके जिंकल्याबद्दल पंतप्रधानांनी शिवानी, अंजू, दिव्या, राधिका आणि निशा यांचे अभिनंदन केले
नवी दिल्ली, 10 नोव्हेंबर 2021
बेलग्रेड येथील कुस्ती अजिंक्यपद स्पर्धेत पदके जिंकल्याबद्दल पंतप्रधान नरेंद्र मोदी यांनी शिवानी, अंजू, दिव्या, राधिका आणि निशा यांचे अभिनंदन केले आहे.
एका ट्विट संदेशात पंतप्रधान म्हणाले;
"बेलग्रेड इथे झालेल्या कुस्ती अजिंक्यपद स्पर्धेत पदके जिंकल्याबद्दल शिवानी, अंजू, दिव्या, राधिका आणि निशा यांचे अभिनंदन. त्यांची कामगिरी विशेष आहे आणि देशभरात कुस्तीची लोकप्रियता अधिक वृद्धिंगत होण्यात योगदान देईल."
S.Tupe/S.Kulkarni/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
दल सरोवरात भारताचे पहिले तरंगते आर्थिक साक्षरता शिबिर आयोजित केल्याबद्दल पंतप्रधानांनी आयपीपीबीचे केले कौतुक
पंतप्रधान नरेंद्र मोदी यांनी निवेशक दीदींच्या नेतृत्वाखाली जम्मू आणि काश्मीरमध्ये श्रीनगर येथील दल सरोवरात भारतातील पहिले तरंगते वित्तीय साक्षरता शिबिर आयोजित केल्याबद्दल आयपीपीबीचे कौतुक केले आहे.
इंडिया पोस्ट पेमेंट्स बँकेच्या ट्विटला उत्तर देताना पंतप्रधान म्हणाले;
"महिला सक्षमीकरणाला पुढे नेणारा एक स्तुत्य उपक्रम!"
पंतप्रधान कार्यालय
आपत्ती जोखीम कमी करण्याबाबत सेंडाई आराखड्याचा  मध्यावधी आढावा
संयुक्त राष्ट्र मुख्यालयात पूर्ण सत्रात भारतीय शिष्टमंडळाचे प्रमुख डॉ. पी. के. मिश्रा यांचे भाषण
महामहिम,
भारतात, आम्ही आपत्ती जोखीम कमी करण्याच्या मुद्द्यांना अधिक महत्त्व देतो; हा केंद्रीय सार्वजनिक धोरणाचा मुद्दा आहे.
आम्ही आपत्ती जोखीम कमी करण्यासाठी राखीव निधीत लक्षणीय वाढ केली आहे. आपत्ती जोखीम कमी करणे, सज्जता, प्रतिसाद, सुधारणा आणि पुनर्बांधणी या आपत्ती जोखीम व्यवस्थापन गरजा पूर्ण करण्यासाठी आम्ही आमच्या वित्तपुरवठा व्यवस्थेमध्ये महत्त्वपूर्ण बदल केले आहेत.
आमच्या राज्य आणि स्थानिक सरकारांसाठी आपत्ती जोखीम कमी करण्यासाठी पाच वर्षांसाठी  सुमारे 6 अब्ज डॉलर्सची तरतूद केली आहे. सज्जता, प्रतिसाद आणि पुनर्प्राप्तीसाठीच्या 23 अब्ज डॉलर्सच्या तरतुदीव्यतिरिक्त ही तरतूद आहे.
केवळ एका दशकाच्या कालावधीत, आम्ही चक्रीवादळांमुळे होणारी जीवितहानी 2% पेक्षा कमी करू शकलो. दरडी कोसळणे, हिमनदीला आलेला पूर, भूकंप, जंगलातील आग, उष्णतेची लाट आणि वीज कोसळणे यांसारख्या सर्व धोक्यांपासून होणारे नुकसान कमी करण्यासाठी आम्ही आता महत्त्वाकांक्षी उपाययोजना कार्यक्रम विकसित करत आहोत.
पूर्व सूचना देणारी यंत्रणा सुधारण्यासाठी आम्ही परिश्रमपूर्वक काम करत आहोत. आम्ही सामायिक पूर्वसूचना प्रोटोकॉल लागू करत आहोत, जो पूर्वसूचना देणाऱ्या संस्थांना आपत्ती व्यवस्थापक आणि दूरसंचार सेवा प्रदात्यांशी जोडेल. यामुळे भौगोलिक सूचना प्रादेशिक भाषांमधून आमच्या देशातील 1.3 अब्ज नागरिकांपर्यंत पोहोचू शकतील. संयुक्त राष्ट्र महासचिवांच्या ‘अर्ली वॉर्निंग फॉर ऑल 2027’ या उपक्रमाची आम्ही प्रशंसा करतो. या जागतिक उपक्रमाने निश्चित केलेले लक्ष्य निर्धारित वेळेत गाठण्यासाठी आम्ही महत्वपूर्ण योगदान देऊ.
महामहिम,
भारताच्या अध्यक्षतेखाली, G20 सदस्यांनी आपत्ती जोखीम कमी करण्याबाबत कार्यगट स्थापन करण्यास सहमती दर्शवली आहे. सर्वांना पूर्वसूचना, लवचिक पायाभूत सुविधा, आपत्ती जोखीम कमी करण्यासाठी सुधारित वित्तपुरवठा, प्रतिसाद आणि पुनर्बांधणी प्रणाली आणि क्षमता, आपत्ती जोखीम कमी करण्याप्रति परिसंस्था आधारित दृष्टीकोन या G20 कार्यगटाने नमूद केलेल्या पाच प्राधान्यक्रमांमुळे जागतिक स्तरावर सेंडाई उद्दिष्टे गाठण्यास आणखी प्रोत्साहन मिळेल.
त्याचबरोबर, सध्या भारत आणि अमेरिकेच्या सह-नेतृत्वाखालील आपत्ती रोधक पायाभूत विकास आघाडी 21 व्या शतकात पायाभूत विकास प्रणालींचे नियोजन, रचना, बांधणी आणि देखभाल करण्याच्या पद्धतींमध्ये परिवर्तन घडवून आणत आहे. पायाभूत विकास प्रकल्प ही दीर्घकालीन गुंतवणूक आहे. ठोस जोखीम मूल्यांकन आणि उत्तम जोखीम प्रशासनाच्या मदतीने ही पायाभूत विकास गुंतवणूक आपत्ती काळात तग धरू शकेल अशी दीर्घकालीन लवचिकता निर्माण करू शकते.
महामहिम, आज सकाळी, आपण तुर्कीये इथे अलिकडेच झालेल्या भीषण भूकंपातून वाचलेल्या एका व्यक्तीची हृदयद्रावक कहाणी ऐकली.
या संदर्भात आणि जगाला एक मोठे परस्परांशी जोडलेले कुटुंब म्हणून पाहण्याच्या वसुधैव कुटुम्बकम या भावनेने भारत सरकारने तुर्किये आणि सीरियामधील आपल्या बंधू-भगिनींसाठी तिथे तात्पुरती रुग्णालये उभारून तसेच शोध आणि बचाव पथके, वैद्यकीय मदत सामुग्री पाठवून तत्काळ मदत पुरवली. मानव-केंद्रित जागतिक विकास दृष्टिकोनाचा हा खरा दाखला आहे!
महामहिम, शेवटी, मी इतकेच सांगेन की आम्ही - “कोणालाही मागे राहू देऊ नका, कोणतीही जागा मागे राहू देऊ नका आणि कोणतीही परिसंस्था मागे राहू देऊ नका" या शाश्वत विकास उद्दिष्टांच्या भावनेसह आमच्या देशात तसेच पृथ्वीवर कुठेही आपत्ती जोखीम कमी करण्याच्या प्रयत्नांमध्ये सहभागी होण्यासाठी सज्ज आहोत.
संरक्षण मंत्रालय
लष्करी पोलिस कोअरचा 83 वा स्थापना दिन साजरा
पुणे, 18 ऑक्टोबर 2022
युद्ध असो अथवा शांतता, लष्करी पोलिसांचे कोअर म्हणजे शिस्त आणि चारित्र्याचे प्रतीक आहे. सेवेची 82 वर्ष पूर्ण करणा-या लष्करी पोलिस कोअरचा आज - 18 ऑक्टोबर 2022 रोजी 83 वा स्थापना दिवस साजरा केला.
भारताच्या स्वातंत्र्यपूर्व आणि स्वातंत्र्यानंतरच्या काळात लढलेल्या सर्व युद्धांमध्ये या दलाने आपली योग्यता सिद्ध केली. क्षमता वाढवण्यासाठी मार्गदर्शन असो, युद्ध शिबिरातील कैद्यांचे व्यवस्थापन, वाहतूक व्यवस्थापन, विविध औपचारिक उपक्रम आणि शांततेच्या काळात अतिविशिष्ट व्यक्तींच्या ताफ्यांचे ‘पायलटिंग’ असो, हे दल ताकदीने विकसित झाले आहे. सैन्यदलात महिला सैनिकांचा समावेश करणारे कोअर हे पहिलेच दल आहे. महिला सैनिक कोअरच्या व्यावसायिकदृष्ट्या सक्षम सदस्य आहेत आणि त्यांची व्यावसायिक कामगिरी भारतीय सैन्यात त्यांच्या भविष्यातील नोकरीसाठी एक मानक आहे. कोअरच्या जवानांनी भूतकाळातील सर्व आव्हानांना तोंड देत कौतुकास्पद कामगिरी केली आहे; आणि भविष्यातही ते व्यावसायिक कामगिरी करत राहणार आहेत.
सुव्यवस्था आणि लष्करी शिस्त राखण्यासाठी आणि सैन्याचा नैतिक पोत मजबूत करण्यासाठी लष्करी पोलिस कोअर अमूल्य सेवा देत आहे. संघटनेवर परिणाम करणाऱ्या बदलत्या सामाजिक गतिशीलतेचे बारकाईने निरीक्षण केले जात आहे आणि शिस्तीचे उच्च मानक स्थापून , समृद्ध सांस्कृतिक लष्कराचा आदर आणि संघटनेची अंतर्गत व्यवस्था टिकवून ठेवण्यासाठी व्यावहारिक उपाय शोधण्याच्या दिशेने कार्य केले आहे. कोअरने आपले "सेवा तथा सहयोग" हे ब्रीदवाक्य सिद्ध केले आहे. शांतता आणि युद्ध काळामध्ये कर्तव्य बजावले आहे.
S.Patil/S.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 100
गृह मंत्रालय
भारतीय पोलीस सेवेच्या 71 व्या नियमित भर्ती, 2018 च्या तुकडीतल्या पोलीस अधिकाऱ्यांच्या दीक्षांत परेडनिमित्त केंद्रीय गृहमंत्री अमित शहा यांनी दिल्या शुभेच्छा
अतिशय निष्ठेने देशाची सेवा करतानाच हे पोलीस अधिकारी सुरक्षा आणि अखंडता सुनिश्चित करतील- केंद्रीय गृह मंत्री
सेवे प्रती त्यांची निष्ठा आपल्या युवकांना भारतीय पोलीस सेवेत भर्ती होण्यासाठी प्रेरणा देईल असा केंद्रीय गृह मंत्र्यांचा विश्वास
नवी दिल्ली, 4 सप्टेंबर 2020
पंतप्रधान नरेंद्र मोदी यांनी आज भारतीय पोलीस सेवेच्या 71 व्या नियमित भर्ती,2018 च्या तुकडीतल्या पोलीस अधिकाऱ्यांच्या, हैदराबाद इथल्या सरदार वल्लभभाई पटेल राष्ट्रीय पोलीस अकादमी इथे झालेल्या दीक्षांत परेडनिमित्त त्यांच्याशी व्हिडीओ कॉन्फरन्सिंगद्वारे संवाद साधला. केंद्रीय गृह मंत्री अमित शहा या कार्यक्रमात व्हिडीओ कॉन्फरन्सिंगद्वारे सहभागी झाले.
या कार्यक्रमात पंतप्रधानांनी अधिकाऱ्याना संबोधित केल्याबद्दल पंतप्रधानांचे आभार मानतांनाच, त्यांचे स्फूर्तीदायी भाषण युवा अधिकाऱ्यांचे मनोबल उंचावेल आणि पोलीस आणि जनता यांचे संबंध दृढ कसे करावेत यासाठी मार्गदर्शक ठरेल असा विश्वास शहा यांनी व्यक्त केला.
दीक्षांत परेड निमित्त युवा पोलीस अधिकाऱ्यांना शुभेच्छा देतानाच, अतिशय निष्ठेने देशाची सेवा करताना हे पोलीस अधिकारी सुरक्षा आणि अखंडता सुनिश्चित करतील. सेवेप्रती त्यांची निष्ठा आपल्या युवकांना भारतीय पोलीस सेवेत भर्ती होण्यासाठी प्रेरणा देईल असा विश्वास गृह मंत्र्यांनी व्यक्त केला.
पंतप्रधान, गृह मंत्री यांच्या बरोबरच केंद्रीय गृह राज्य मंत्री जी किशन रेड्डी आणि गृह सचिव अजय भल्ला स्वतंत्रपणे व्हिडीओ कॉन्फरन्सिंगद्वारे या कार्यक्रमात सहभागी झाले होते.
गेल्या वर्षी 7 ऑक्टोबरला केंद्रीय गृह मंत्र्यांनी या तुकडीतल्या प्रशिक्षणार्थींना, नवी दिल्लीत औपचारिक संवादादरम्यान संबोधित केले होते. जनतेच्या सुरक्षिततेसाठी अखंड काम करणाऱ्या सेवेचा एक भाग असल्याबद्दल या प्रशिक्षणार्थींना अभिमान वाटायला हवा असे गृहमंत्र्यांनी म्हटले होते. पोलिसांविषयी जनतेच्या मनातल्या धारणेत सकारात्मक बदल घडवण्याच्या गरजेवर त्यांनी भर दिला.
आयपीएस प्रशिक्षणार्थी तुकडीच्या 28 महिला अधिकाऱ्यांसह 131 प्रशिक्षणार्थीनी, 42 आठवड्यांचा मूलभूत अभ्यासक्रम-टप्पा- एकचे प्रशिक्षण अकादमीत पूर्ण केले आहे.
आयपीएस सर्व अधिकाऱ्यांनी 17 डिसेंबर 2018 रोजी या अकादमीत प्रवेश घेतला होता. त्याआधी, त्यांनी मसुरीच्या लाल बहादूर शास्त्री राष्ट्रीय प्रशासकीय अकादमी तसेच तेलंगणातील डॉ मारी चन्नारेड्डी एचआरडी इन्स्टिट्यूटमधून आपला पहिला अभ्यासक्रम पूर्ण केला होता. आयएएस, आयएफएस अधिकाऱ्यांसोबत त्यांचा हा पहिला अभ्यासक्रम पूर्ण झाला.
सरदार वल्लभभाई पटेल राष्ट्रीय पोलीस अकादमीत या प्रशिक्षणार्थींना विविध प्रशिक्षणाअंतर्गत कायदा, तपास, न्यायवैद्यक शास्त्र, नेतृत्व आणि व्यवस्थापन, गुन्हेगारीशास्त्र, सार्वजनिक सुव्यवस्था आणि अंतर्गत सुरक्षा, मूल्ये आणि मानवाधिकार, आधुनिक भारतीय पोलीस व्यवस्था, फिल्ड क्राफ्ट आणि कौशल्ये, शस्त्रास्त्रे प्रशिक्षण आणि बंदूक चालवण्याचे प्रशिक्षण दिले गेले आहे.B.Gokhale/N.Chitale/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 85
अर्थ मंत्रालय
प्रधानमंत्री जन-धन योजने अंतर्गत 41 कोटी 75 लाख खाती उघडण्यात आली
प्रादेशिक ग्रामीण बँकांसह सार्वजनिक क्षेत्रातील बँका आणि 14 प्रमुख खासगी क्षेत्रातील बँकांनी दिलेल्या माहितीनुसार 27 जानेवारी 2021 पर्यंत प्रधानमंत्री जन-धन योजने अंतर्गत देशात एकूण 41 कोटी 75 लाख खाती उघडण्यात आली आहेत आणि यापैकी 35 कोटी 96 लाख खात्यांमध्ये व्यवहार होत आहेत.
केंद्रीय अर्थ आणि कॉर्पोरेट व्यवहार राज्यमंत्री अनुराग सिंग ठाकूर यांनी आज लोकसभेत लिखित उत्तराद्वारे ही माहिती दिली.
प्रधानमंत्री जन-धन योजने अंतर्गत प्रादेशिक ग्रामीण बँकांसह सार्वजनिक क्षेत्रातील बँकांमध्ये एकूण 40 कोटी 48 लाख खाती तर 14 प्रमुख खासगी क्षेत्रातील बँकांमध्ये 1 कोटी 27 लाख खाती उघडण्यात आली आहेत असेही त्यांनी पुढे सांगितले.
राष्ट्रपती कार्यालय
प्रसिद्धी पत्रक
नवी दिल्ली, 26 मे 2019
राष्ट्रपती राम नाथ कोविंद येत्या 30 मे रोजी संध्याकाळी सात वाजता राष्ट्रपती भवनात नव निर्वाचित पंतप्रधान आणि इतर मंत्र्यांना पद आणि गोपनीयतेची शपथ देतील.
N.Sapre/R.Aghor/P.Malandkar
(Visitor Counter : 75
पंतप्रधान कार्यालय
पंतप्रधान नरेंद्र मोदी यांनी मुंबईत राजभवन येथे केले 'क्रांती गाथा - गॅलरी ऑफ रिव्होल्युशनरीज'चे उद्घाटन
Mumbai | June 14, 2022
भारतीय क्रांतिकारकांच्या कार्याला उजाळा देण्यासाठी मुंबईतील राजभवन येथे नव्याने तयार करण्यात आलेल्या ‘क्रांती गाथा’ या दालनाचे पंतप्रधान नरेंद्र मोदी यांनी आज उद्घाटन केले. राज्यपाल भगतसिंग कोश्यारी, मुख्यमंत्री उद्धव ठाकरे, उपमुख्यमंत्री, अजित पवार, सार्वजनिक बांधकाम मंत्री अशोक चव्हाण, मुंबई उच्च न्यायालयाचे मुख्य न्यायाधीश न्यायमूर्ती दीपंकर दत्ता यावेळी उपस्थित होते.
2016 मध्ये राजभवनाच्या खाली सापडलेल्या ब्रिटीशकालीन भूमिगत बंकरमध्ये देशाच्या स्वातंत्र्यसंग्रामातील ज्ञात आणि अज्ञात क्रांतिकारकांना श्रद्धांजली अर्पण करण्यासाठी भारतीय क्रांतिकारकांचे दालन तयार करण्यात आले आहे. देश आझादी का अमृत महोत्सव वर्ष साजरे करत असतानाच क्रांती गाथा हे दालन समर्पित केले गेले आहे.
नागपूरच्या दक्षिण मध्य विभागीय सांस्कृतिक केंद्राच्या सहकार्याने इतिहासकार आणि लेखक डॉ. विक्रम संपत यांच्या मार्गदर्शनाखाली हे क्रांतिकारकांचे दालन तयार करण्यात आले आहे. महाराष्ट्रातील अनेक क्रांतिकारकांचे स्मरण या दालनात केले गेले आहे. 1857 मधील पहिला स्वातंत्र्यसंग्राम ते 1946 मध्ये मुंबईत झालेला नौदलाचा उठाव या कालावधीचा आढावा या दालनात आहे. यामध्ये वासुदेव बळवंत फडके, चाफेकर बंधू, बाळ गंगाधर टिळक, वीर सावरकर, बाबाराव सावरकर, क्रांतीगुरु लहुजी साळवे, अनंत लक्ष्मण कान्हेरे, राजगुरू, मॅडम भिकाजी कामा यांची कहाणी ठळकपणे अनुभवायला मिळते.
तेव्हा बॉम्बे स्टेटचा भाग असलेल्या महाराष्ट्रातून ब्रिटिश राजवटीविरुद्धच्या सशस्त्र लढ्याची कहाणी येथे शिल्पे, दुर्मिळ छायाचित्रे आणि भित्तिचित्रांद्वारे दाखविली आहे.
पहिली सशस्त्र क्रांतिकारी संघटना 'अभिनव भारत' आणि प्रति सरकार स्वराज्य 1940 च्या सातारा-सांगली विभागातील हालचाली देखील गॅलरीत टिपल्या आहेत. शाळकरी मुलांनी रेखाटलेल्या अनेक आदिवासी क्रांतिकारकांची सचित्र उपयुक्त माहिती देखील या दालनात समाविष्ट केली आहे.
राज्य पुराभिलेख विभाग, एशियाटिक सोसायटी, केसरी अभिलेखागार आणि सावरकर संग्रहालय यांच्याकडून माहिती मिळाली आहे. छत्रपती शिवाजी महाराजांच्या राज्याभिषेकाचे दृश्य या सभागृहात रेखाटलेले आहे.
2016 मध्ये महाराष्ट्राचे तत्कालीन राज्यपाल एन विद्यासागर राव यांना राजभवन येथील हे बंकर सापडले. पहिल्या महायुद्धापूर्वी बांधलेले हे बंकर ब्रिटीश शस्त्रास्त्रे आणि दारूगोळा ठेवण्यासाठी वापरत होते. बंकरमध्ये विविध आकाराच्या 13 खोल्या आहेत आणि त्यामध्ये 'शेल स्टोअर', 'गन शेल', काडतूस स्टोअर, शेल लिफ्ट, सेंट्रल आर्टिलरी रूम, कार्यशाळा असे वेगवेगळे सेल होते. बंकरमध्ये पाण्याचा निचरा करण्याची योग्य व्यवस्था होती तसेच स्वच्छ हवा आणि नैसर्गिक प्रकाशही तिथे येत होता. बंकरमध्ये ठिकठिकाणी दीपमाळा ठेवण्यात आल्या होत्या. तेव्हापासून सर्व मूळ वैशिष्ट्यांचे जतन करून हे बंकर काळजीपूर्वक पुनर्संचयित केले आहे.
18 ऑगस्ट 2019 रोजी राष्ट्रपती रामनाथ कोविंद यांच्या हस्ते या बंकरमध्ये आभासी वास्तव संग्रहालयाचे उद्घाटन करण्यात आले. 13 खोल्यांच्या बंकरमधील अनेक खोल्या रिकाम्या होत्या. यापैकी अनेक
दालनातील खोल्या तसेच भिंतीचा वापर आता क्रांती गाथा - गॅलरी साठी केला गेला आहे.
पंचायती राज मंत्रालय
राष्ट्रीय पंचायती राज दिन 24 एप्रिल रोजी साजरा होणार
केंद्र सरकारचे पंचायती राज मंत्रालय, मध्य प्रदेश सरकारच्या सहकार्याने 24 एप्रिल 2023 रोजी मध्य प्रदेशातील रीवा येथे राष्ट्रीय पंचायती राज दिन साजरा करणार आहे. स्वातंत्र्याच्या अमृत महोत्सवाचा एक भाग म्हणून आणि केंद्र सरकारचा समावेशी विकासाचा दृष्टिकोन पुढे नेण्यासाठी हा एक प्रमुख कार्यक्रम असणार आहे. मध्य प्रदेशातील रीवा येथील स्पेशल आर्म्ड फोर्सेस ग्राउंड येथे आयोजित करण्यात येणाऱ्या या राष्ट्रीय कार्यक्रमात पंतप्रधान प्रमुख पाहुणे असतील. या महत्त्वाच्या प्रसंगी पंतप्रधान पंचायती राज संस्थांचे निवडून आलेले देशभरातील प्रतिनिधी आणि कार्यकर्त्यांना तसेच विशेष ग्रामसभांना मार्गदर्शन करतील.
यावेळी पंचायत स्तरावर सार्वजनिक खरेदीसाठी उपयोगात येणाऱ्या एकात्मिक ई-ग्रामस्वराज आणि गव्हर्मेंट ई मार्केट प्लेस  पोर्टलचे पंतप्रधानांच्या हस्ते उद्घाटन करण्यात येईल. पंचायतींना त्यांच्या वस्तू आणि सेवांची खरेदी करण्यासाठी गव्हर्मेंट ई मार्केट प्लेस GeM च्या माध्यमातून ई-ग्रामस्वराज प्लॅटफॉर्मचा लाभ मिळवून देणे हा ई-ग्रामस्वराज आणि ई मार्केट प्लेसच्या एकात्मिकरणाचा उद्देश आहे.
देशात स्वामित्व योजनेअंतर्गत 1.25 कोटी मालमत्ता कार्ड वितरणाचा महत्वाचा टप्पा गाठल्याचे प्रतीक म्हणून पंतप्रधान निवडक लाभार्थ्यांना स्वामित्व मालमत्ता कार्ड सुपूर्द करतील.
पंतप्रधान कार्यालय
जन्माष्टमीनिमित्त दिलेल्या शुभेच्छांबद्दल पंतप्रधानांनी मानले लता मंगेशकर यांचे आभार
नवी दिल्ली, 30 ऑगस्ट 2021
लता मंगेशकर यांनी पंतप्रधान नरेंद्र मोदी यांना जन्माष्टमीच्या शुभेच्छा दिल्या होत्या, या शुभेच्छांबद्दल पंतप्रधानांनी लतादीदींचे आभार मानले आहेत. लतादीदींनी पंतप्रधानांना शुभेच्छा देणारे ट्विट करत त्यासोबत एक गुजराती भजन जोडले होते.
"आशीर्वादासाठी आपले खूप खूप आभार लतादीदी! आपल्यालाही जन्माष्टमीच्या अनेक शुभेच्छा! आपल्या सूरांनी सजलेलं हे भजन मंत्रमुग्ध करणारं आहे." असं ट्विट पंतप्रधानांनी उत्तरादाखल केले आहे.M.Chopade/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
जलशक्ती मंत्रालय
पूर परिस्थिती आणि सूचनांची संक्षिप्त माहिती
नवी दिल्ली, 31 ऑगस्ट 2020
पश्चिम मध्य प्रदेश, पूर्व राजस्थान, गुजरात आणि उप-हिमालयीन पश्चिम बंगाल आणि सिक्कीम मध्ये तुरळक ठिकाणी अतिवृष्टीसह मुसळधार ते अति- मुसळधार पाऊस; मध्य महाराष्ट्र, आसाम आणि कोकण आणि गोवा मध्ये तुरळक ठिकाणी मुसळधार ते अति-मुसळधार पाऊस आणि पूर्व मध्य प्रदेश, अरुणाचल प्रदेश आणि कर्नाटक किनारपट्टी भागात तुरळक ठिकाणी आज सकाळी मुसळधार पाऊस झाला.
20 ठिकाणी  गंभीर पूर परिस्थिती  आणि 24 ठिकाणी  सामान्य पूर परिस्थितीपेक्षा जास्त पातळीवरून  वाहत आहेत. 30 बंधारे आणि धरणे  यामध्ये जमा होणाऱ्या पाणीसाठ्याचा अंदाज वर्तवण्यात आला आहे. अधिक तपशील http://cwc.gov.in/sites/default/files/dfb202030082020_5.pdf या लिंकवर पाहता येईल.
पाऊस कमी झाल्यामुळे मध्य प्रदेशातील नर्मदा, तापी, चंबळ, आणि महाराष्ट्रातील वैनगंगा आणि वर्धा नद्या वरच्या भागातील पाणी पातळी कमी झाली आहे. पुढील 48 तासांसाठी आणखी पावसाचा अंदाज वर्तवण्यात न आल्यामुळे मध्य प्रदेश आणि महाराष्ट्रातील पूरपरिस्थितीत लक्षणीय सुधारणा होण्याची शक्यता आहे.
पुढील तीन दिवसांत मुसळधार ते अतिमुसळधार पावसाच्या अंदाजानुसार गुजरातमधील नर्मदा, माही,साबरमती आणि कोकण आणि गोव्यातील पश्चिमेकडे वाहणाऱ्या नद्यांचा प्रवाह वाढण्याची शक्यता आहे.
वरील सर्व राज्ये आणि जिल्ह्यात पुढील 3-4 दिवस बारीक लक्ष ठेवले जाईल. धरणांमधील पाण्याच्या वाढत्या ओघावर बारीक लक्ष ठेवण्याची सूचना देण्यात आली आहे.खालच्या भागातील गावांना आगाऊ सूचना दिल्यानंतरच वरील धरणांमधून प्रमाणित कार्य पद्धतीनुसार विसर्ग करणे गरजेचे आहे.
या नद्यांवरील रेल्वे रूळ आणि रस्ते तसेच पुलांवर जास्तीत जास्त लक्ष ठेवावे लागेल आणि कोणतीही दुर्घटना घडू नये म्हणून वाहतुकीचे योग्य नियमन करणे आवश्यक आहे. तसेच नद्यांच्या जवळ असलेल्या सखल भागातील मार्ग आणि रेल्वे रुळांवर देखील बारीक लक्ष ठेवण्याची गरज आहे. या जिल्ह्यांमध्ये मदत शिबिरांची उभारणी करत असताना सध्याच्या काळातील कोविड-19 ची स्थिती लक्षात घेऊन सर्व जिल्हा प्रशासनांनी प्रभावी उपाययोजना कराव्यात.
M.Iyengar/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 142
संरक्षण मंत्रालय
सत्त्याहत्तराव्या स्वातंत्र्य दिनाच्या पूर्वसंध्येला राष्ट्रपती द्रौपदी मुर्मु यांच्याकडून एक राष्ट्रपती तटरक्षक पदक आणि भारतीय तटरक्षक दलाच्या कर्मचाऱ्यांना पाच तटरक्षक पदके देण्यास मंजुरी
नवी दिल्ली, 14 ऑगस्ट 2023
राष्ट्रपती द्रौपदी मुर्मु,यांनी 2023 च्या स्वातंत्र्य दिनाच्या पूर्वसंध्येला भारतीय तटरक्षक दलाच्या खालील जवानांना त्यांच्या विशेष शौर्य, कर्तव्याविषयी अपूर्व निष्ठा आणि विशिष्ट कामगिरीसाठी आणि गुणवत्तापूर्ण सेवा प्रदान केल्याबद्दल एक राष्ट्रपती तटरक्षक पदक  आणि पाच तटरक्षक पदके  देण्यास मंजूरी दिली आहे. पुरस्कार विजेत्यांची तपशीलवार यादी खालीलप्रमाणे आहे:
- राष्ट्रपती तटरक्षक पदक 
- आयजी मनोज वसंत बाडकर, TM 
- कमांडंट  अनुराग शुक्ला 
- सुलतान सिंग, P/Nvk, 12405-T
- तटरक्षक पदक 
- डीआयजी मनोज भाटिया 
- डीआयजी के आर दीपक कुमार 
- देवब्रत कुमार मिश्रा, P/Adh, 00486-L
भारतीय तटरक्षक जवानांना 26 जानेवारी 1990 पासून दरवर्षी प्रजासत्ताक दिन आणि स्वातंत्र्य दिनानिमित्त हे पुरस्कार दिले जातात.S.Bedekar/B.Sontakke/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 53
निती आयोग
गोव्याचे मुख्यमंत्री डॉ. प्रमोद सावंत पश्चिम भारतातील महिला उद्योजकांबरोबर 'महिला-प्रणित विकास सक्षम करणे- शेवटच्या गावापर्यंत पोहचणे 'यावरील कार्यशाळेत होणार सहभागी
गोवा, 2 ऑक्टोबर 2023
नीती आयोगाच्या राज्य सहाय्यता अभियानाअंतर्गत, महिला उद्योजकता मंच गोवा सरकारच्या सहकार्याने राज्यस्तरीय कार्यशाळा आयोजित करणार आहे. ही कार्यशाळा गोवा येथील सीएसआयआर -नॅशनल इन्स्टिट्यूट ऑफ ओशनोग्राफी प्रेक्षागृह येथे 3, ऑक्टोबर 2023 रोजी सकाळी 9:30 वाजल्यापासून सुरु होणार आहे. यामध्ये विविध स्तरावरील महिला उद्योजक, ज्यात बचत गट, महिला समूह, सरकारी अधिकारी आणि खाजगी क्षेत्रातील प्रतिनिधी यांचा समावेश आहे.
नीती आयोगामध्ये सुरुवात झालेल्या या महिला उद्योजकता मंचाचे आता सार्वजनिक-खाजगी भागीदारीत रूपांतर झाले असून महिला उद्योजकांशी संबंधित माहिती इथे एकाच छताखाली उपलब्ध आहे, यात सरकारी योजना, इनक्यूबेटर, प्रवेगक आणि खाजगी क्षेत्रातील उपक्रमांसाठी स्मार्टमॅच, कम्युनिटी पेज आणि मार्गदर्शन मॉड्यूलचा समावेश आहे.
राज्य सहाय्यता अभियान, नीती आयोगाचा एकछत्री उपक्रम असून, 2047 पर्यंत त्यांची सामाजिक-आर्थिक उद्दिष्टे साध्य करण्यासाठी राज्ये आणि केंद्रशासित प्रदेशांना मदत करण्याच्या दृष्टीने त्याची धोरणात्मक रचना केली आहे. राज्य सहाय्यता अभियानांतर्गत, केंद्र-राज्यांमध्ये आदानप्रदान तसेच भागीदारीला चालना देण्यासाठी एक मंच पुरवण्यासाठी कार्यशाळा आयोजित केल्या जात आहेत.
ही कार्यशाळा महिला उद्योजकता मंच राज्य कार्यशाळा मालिकेची सुरूवात आहे. महिला उद्योजकता मंचासंदर्भात जागरूकता वाढवणे तसेच मंचाद्वारे सुरू केलेल्या अनेक अभिनव उपक्रमांचे अनावरण करणे हे प्राथमिक ध्येय आहे. या उपक्रमांमध्ये "उद्यम अपलिफ्ट," हा AIC-GIM-WEP यांच्याबरोबर एक सहकार्यात्मक प्रयत्न, तसेच हरित महिला उद्योजकांसाठी तयार करण्यात आलेल्या सहायता गटाचा परिचय आदींचा समावेश आहे.
संपूर्ण कार्यशाळेत, मार्गदर्शन, कौशल्य विकास, वित्त उपलब्धता आणि अनुपालन यांसारख्या विषयांवर संवाद आणि सखोल चर्चा होणार आहेत.
गोव्याचे मुख्यमंत्री डॉ. प्रमोद सावंत,नीती आयोग सदस्य डॉ. व्हीके सारस्वत, नीती आयोगचे मुख्य कार्यकारी अधिकारी बीव्हीआर सुब्रह्मण्यम, बिल अँड मेलिंडा गेट्स फाऊंडेशन, रिलायन्स फाऊंडेशन, पिरामल फाऊंडेशन, आयसीएआय , सिडबी, ओला फाउंडेशन सारख्या प्रतिष्ठित संस्थांचे प्रतिनिधी देखील सहभागी होतील. गोवा राज्य महिला बचत गट संस्थेच्या अध्यक्ष सुलक्षणा पी सावंत समारोप सत्राला उपस्थित राहतील.
हा कार्यक्रम महिला उद्योजकांना ज्ञान मिळविण्याची, अनुभवांची देवाणघेवाण करण्याची आणि मौल्यवान संसाधने आणि सहाय्य मिळविण्याची अनोखी संधी उपलब्ध करेल. शिवाय, महिला उद्योजकांना पाठिंबा देण्यासाठी आणि अधिक समावेशक आणि न्याय्य उद्योजकीय परिसंस्था निर्माण करण्यासाठी सरकार आणि खाजगी क्षेत्राला त्यांचे समर्पित प्रयत्न प्रदर्शित करण्यासाठी हे एक उत्कृष्ट व्यासपीठ प्रदान करेल.PIB Panaji | S.Patil/S.Kane/D.Rane
सोशल मिडियावर आम्हाला फॉलो करा:@PIBPanaji /PIBPanaji /pib_goa pibgoa[at]gmail[dot]com /PIBGoa
(Visitor Counter : 24